आम. . . लीची. . . मखान जकां बिहारक चिनिया केरा सेहो काफी मशहूर अछि. स्वाद आ मिठास मे एकर कोनो जोड़ नहि अछि. मुदा बिहार सं बाहर एहि केरा के बारे मे लोक नहि के बराबर जानय छथिन्ह. ओना चिनिया केरा के फल छोट होएत अछि मुदा स्वाद मे दोसर केरा एकर सामने कतहुं नहि टिकैत अछि. छठि पावनि मे एकर मांग पूरा करनाय मुश्किल रहैत अछि. बिहार मे चिनिया केराक सभसं बेसि सप्लाई हाजीपुर सं होएत अछि. हाजीपुरक चिनिया केरा नामी अछि. ओना हाजीपुर. . . वैशाली के संग-संग गंगा सं सटल बिहार के पटना. . . बेगूसराय. . . मुंगेर. . . भागलपुर तक चिनिया केरा मिलैत अछि आओर बड़का पैमाना पर एकर पैदावार होएत अछि.
 सरकार के कोशिश आब एकर पैदावार के बढ़ा बिहार सं बाहर सेहो भेजय के अछि. जेहि सं बिहार सं बाहरक लोक सेहो एकर स्वाद चखि सकताह. एहि सं इलाका के लोक के आमदनी बढ़त आओर बेसि सं बेसि लोक एकर खेती सं जुड़ताह. पटना. . . हाजीपुर सं गुजरैत काल ट्रेन. . . बस पर सवार बेसि लोक चिनिया केरा जरूर खरीदय छथिन्ह. ओना चिनिया केला कनि टूनकाह होएत अछि. पकलाह पर जल्दीए टूटि जाएत अछि. कृषि वैज्ञानिक सभके एहि पर ध्यान देबय के जरूरत छनि. जेहि सं चिनिया केराक गोट बरबाद होए सं बचल रहय आओर व्यापारी के नुकसान कम होए. एकर पैकेजिंग पर ध्यान देबय पड़तन्हि जाहि सं कि ई बेसि दिन तक टिकल रहय.
 दिल्ली-नई दिल्ली आओर हजरत निजामुद्दीन सं बिहार जाए वाला कइटा गाड़ी आब आनंद विहार टर्मिनल सं खुलत. तं गाम-घर जाए काल टिकट ध्यान सं देख लेब जे गाड़ी कतs सं खुलय वाला अछि. आ फेर रेलवे पूछताछ सेवा सं ई पता कs लेब जे अहांक ट्रेन कतs सं खुलय वाला अछि. नहि तं 139 नंबर पर फोन कs लेब. ओना कोनो ठीक जानकारी नहि मिलय त कोशिश करब जे स्टेशन किछ देर पहिने पहुंचय जाए जाहि सं अगर स्टेशन बदलय के मौका मिलय तं फेर झट दs आनंद विहार टर्मिनल पहुंचल जा सकय. पुरानी दिल्ली. . . नई दिल्ली आओर आनंद विहार टर्मिनल सभ मेट्रो सं जुड़ल अछि. अगर किछ गड़बड होएबो करत तं पहिने पहुंचय सं आनंद विहार टर्मिनल जल्दीए पहुंचि सकय छी.
 एहि सं हजरत निजामु्द्दीन. . . पुरानी दिल्ली आओर नई दिल्ली स्टेशन पर बोझ कम सेहो होएत आओर लोक से परेशानी कम सेहो. ओना देखल जाए तं एहि सं दिल्ली. . . नई दिल्ली. . . साउथ दिल्ली. . . द्वारका. . . गुड़गांव. . . रोहिणी दिस जाए वाला लोक के किछ परेशानी बढ़ि जाएत.
 एम्हर-ओम्हर नजर मे आएल किछ जॉब के जानकारी हम अहां सभ के संग सेहो बांटय चाहय छी. एहि जॉबक जानकारी सं उम्मीद अछि अहां सभ के फायदा होएत.
 *Nexgen Edusolutions Pvt. Ltd seeks to recruit a suitable candidate for the profile of Public Relations Executive who would be responsible for managing an organization's reputation with the public in general and clients in particular.
 Send your resume to:
कोसी क्षेत्र मे पुनर्निर्माण के लेल विश्वबैंक बिहार के आठ सय करोड़ रुपया के कर्ज देत. दू साल पहिने आएल कोसी नदी मे बाढ़ि सं एकटा बड़का इलाका प्रभावित भेल छल. सहरसा. . . सुपौल. . . मधेपुरा. . . पूर्णिया सं लागल इलाका मे भारी तबाही भेल छल. ओहि तबाही सं लोक अखन धरि उबरि नहि पएलाह. ओना तं एहि इलाका मे सरकार के तरफ सं कई तरहक विकासक. . . पुननिर्माणक काज चलि रहल अछि. मुदा ओहि मे तेजी लाबय लेल राज्य सरकार के पाए के जरूरत अछि. . . आओर विश्व बैंक राज्य सरकार के आठ सय करोड़ के कर्ज देबय लेल राजी भs गेल अछि.
 एहि संबंध मे विश्व बैंक के साउथ एशिया रिजनल को-आर्डिनेटर (डिजास्टर रिस्क मैनेजमेंट एण्ड ग्लोबल फैसिलिटी फार डिजास्टर रिस्क रिडक्शन एण्ड रिकवरी) क्रिस्टोफ पुच मुख्यमंत्री नीतीश कुमारजीक संग एकटा बैसार कएलखिन्ह. एहि मे तय भेल जे विश्व बैंक पहिल चरण मे नव मकान बनाबए लेल. . . टूटल-खसल मकान के मरम्मत के लेल. . . सड़क-पुल-पुलिया बनाबय लेल आओर लोक के जीवनयापन के लेल शुरू कएल गेल किछ परियोजना के लेल आठ सय करोड़ रूपया देत. पाए आबय के जरूरी औपचारिकता पूरा होए मे करीब तीन-चारि मास के समय लागि सकैत अछि.
 विश्व बैंक के अधिकारी सभ बाढ़ि प्रभावित मधेपुरा. . . सुपौल के किछ इलाका के दौरा सेहो कएलखिन्ह. अखन बाढ़ि प्रभावित लोकक लेल जे काज चलि रहल अछि ओकरा सेहो देखलखिन्ह. उम्मीद कएल जा रहल अछि जे विश्व बैंक सं रुपया मिलला के बाद इलाका मे काज मे तेजी आएत.
 बिहार के मुख्यमंत्री नीतीश कुमार जीक ब्लॉग हिट भs गेल अछि. हुनकर ब्लॉग के बड़ हिट मिलि रहल छनि. सिर्फ एक दिन मे हुनकर पहिल पोस्ट पर करीब साढ़े तीन सय कमेंट मिललन्हि. अहां कहि सकय छी जे नेट के दुनिया मे नीतीश जी छाएल जा रहल छथिन्ह. नीतीश जी अपन ब्लॉग nitish speaks पर 19 अप्रैल के पहिल पोस्ट मुख्यमंत्री बालिका साइकिल योजना के नाम सं लिखलखिन्ह. हुनकर एहि पोस्ट पर आम लोकक जमि कs कमेंट मिलि रहल छनि. अपन कमेंट मे लोक हुनकर काम-काज के तारीफ तं कए रहल छथिन्ह. . . कई तरहक सवाल सेहो पूछि रहल छथिन्ह.
 एक तरहे कहल जा सकय अ कि नीतीश जीक लोक सं संवाद करय के ई पहल कामयाब भs रहल छनि. एहि मंच के माध्यम सं ओ अपन काम-काज. . . राज्यक विकास के बात तं लोक तक पहुंचएबे करताह. . . लोकक परेशानी सं अवगत सेहो होताह. लोक सभ के सेहो एकर फायदा उठएबाक चाही. सीधा मुख्यमंत्री सं संवाद के मौका मिलि रहल छनि हुनका. आओर आबय वाला चुनाव के देखैत लोक के तं अपन परेशानी. . . समस्या. . . पिछड़ापन के खुलि कS मुख्यमंत्री के सामने रखबाक चाही. किएक तं ओकर हल होए के अखन किछ बेसिए उम्मीद अछि.
 कम्प्यूटरक. . . नेटक दुनिया मे ब्लॉग लिखय के प्रचलन काफी बढ़ि गेल अछि. अमिताभ बच्चन. . . नरेन्द्र मोदी. . . अमर सिंह जकां हस्ती सभ आब ब्लॉग लिख लोक सं सीधा संवाद करय छथिन्ह. आब जखन सभ लोक एकर माध्यम सं लोक सं जुड़ि रहल छथिन्ह तखन बिहार के मुख्यमंत्री नीतीश कुमार केना पाछां रहताह. आब नीतीशजी सेहो ब्लॉग लिखनाए शुरू करि देलाह. हुनकर ब्लॉगक नाम अछि Nitish Speaks . आब ओ ब्लॉगक माध्यम सं लोक सं बात करताह. . . हुनकर परेशानी जानथिन्ह. . . दूर करय के कोशिश करथिन्ह. ब्लॉगक माध्यम सं ओ सरकार के उपलब्धि लोक के सामने राखि पएथिन्ह.
 हुनकर पहिल ब्लॉग मुख्यमंत्री बालिका साइकिल योजना पर अछि. एहि ब्लॉग मे मुख्यमंत्री लिखय गेल अछि. पिछला तीन साल मे एहि योजना सं करीब नौ लाख स्कूली छात्रा के साइकिल लेल दू- दू हजार रुपया देल गेल अछि. एहि दू हजार रुपया सं साइकिल खरीद लड़की सभ छथिन्ह जे ओना तं बिहार सरकार कइटा योजना शुरू कएने अछि मुदा मुख्यमंत्री बालिका साइकिल योजना हुनकर दिलक करीब अछि. एहि योजना सं राज्यक तस्वीर एक तरहे बदलि आब रोज स्कूल जाए छथीह. एहि योजना के कारण स्कूल आबए वाली लकड़ी सभ के संख्या तं बढ़बे कएल अछि. . . लड़की सभ मे आत्मविश्वास सेहो बढ़ल अछि. पहिने गाम-घरक जे बेटी-बहिन घर सं बाहर निकलय मे डरय-शरमाय छलीह. . . आए ओ साइकिल पर पैडिल मारैत आराम सं स्कूल जाए छथीह. घर-बाजारक काम-काज सेहो कए लए छथीह.
 मुख्यमंत्रीजीक ब्लॉग काफी हिट भs रहल अछि. ब्लॉग के काफी हिट मिल रहल अछि. काल्हिए ब्लॉग शुरू भेल आओर करीब तीन सय फॉलोवर बनि गेल. ओना अखन ई ब्लॉग अंग्रेजी मे अछि मुदा नीतीशजी जल्दीए हिंदी मे सेहो लिखताह. आब ओ ब्लॉग के माध्यम सं रोज जनता सं संवाद बना राज्य के विकास. . . खुशहाली के लेल काज करताह. कहि सकय छी ई हुनकर कम्प्यूटर पर जनता दरबार होएत. नीक अछि कोनो तरहे बस लोक के परेशानी दूर होबाक चाही. . . संवाद कायम रहबाक चाही. . . आखिर बात करले सं तं बात बनैत अछि.
 एहि बेरक आईआईटी परीक्षा मे किछ गड़बड़ी के शिकायत आएल अछि. एहि बारे मे सुपर-30 के आनंदजी बिहार के मुख्यमंत्री नीतीश कुमार सं मुलाकात सेहो करलखिन्ह. आनंदजी हुनका एहि बेरक आईआईटी परीक्षा मे भेल गड़बड़ी के बारे मे ध्यान दिलैलखिन्ह. आनंदजीक कहनाय छलन्हि जे एहि बेरक परीक्षा मे एकहि सवाल के लेल हिंदी आओर अंग्रेजी मे अलग-अलग मार्क्स देल गेल छल. हिंदी मे समान सवाल के लेल जतय तीन अंक निर्धारित छल. . . ओतय अंग्रेजी माध्यमक सवाल के लेल आठ अंक निर्धारित कएल गेल छल.
 ई हिंदी भाषी छात्र के संग एकटा बड़का धोखा अछि. . . बडका पक्षपात अछि. बिहार. . . उत्तर प्रदेश के काफी विद्यार्थी हिंदी माध्यम सं आईआईटी परीक्षा दए छथिन्ह. मगर एहि सं तं हिंदी भाषी छात्र के बड़ नुकसान अछि. खबर अछि जे हिंदी के किछ सवाल गलत आओर सिलेबस सं बाहर के सेहो छल. एकरा तं हिंदी भाषी छात्र के आईआईटी सं बाहर राखय के साजिश सेहो कहल जा सकैत अछि.
 आनंदजीक अनुरोध के बाद नीतीशजी केंद्रीय मानव संसाधन मंत्री कपिल सिब्बलजी सं बात कs अपन शिकायत दर्ज करा देलखिन्ह. सिब्बल जी सं एहि बेरक आईआईटी फेर सं लेबय के आग्रह सेहो कएलखिन्ह.
 सुपर -30 आओर दोसर संस्थान के मदद सं बिहारी छात्र जेहि तरहे आईआईटी प्रवेश परीक्षा मे अपन झंड़ा बुलंद कएने छथि ओहि सं दोसर लोक मे खलबली मचनाय स्वभाविक अछि. अगर एहि मे ककरो बिहारी-यूपी के छात्र के दूर राखय के मंशा होए तं ओहि मे कोनो अचरज के गप नहि. एहि के जतेक तरह सं होए विरोध करनाय जरूरी अछि. संगहि संग ई राष्ट्रभाषा के संग भेदभाव सेहो अछि.
 देश के सभसं बड़का अखबार मे सं एक दैनिक भास्कर जल्दीए बिहार आओर झारखंड सं शुरू होए वाला अछि. एहिके लेल दैनिक भास्कर के पत्रकार सभक जरूरत अछि. दैनिक भास्कर अखबार मे एहि बारे मे एकटा भारी भरकम विज्ञापन निकलल अछि. अखबार के लेल जतेक पद अछि सभ बिहार आओर झारखंड सं जुड़ल लोक के लेल अछि. जेहि पद के लेल विज्ञापन निकलल अछि ओ अछि. . . समाचार संपादक. . . उप समाचार संपादक. . . मुख्य उप संपादक. . . उप संपादक. . . प्रशिक्षु उप संपादक. . . चीफ रिपोर्टर. . . डिप्टी चीफ रिपोर्टर. . . रिपोर्टर. . . प्रशिक्षु रिपोर्टर. . . वाणिज्य संवाददाता. . . खेल संवाददाता. . . ब्यूरो प्रमुख . . . वरिष्ठ संवाददाता. . . संवाददाता. . . फोटोग्राफर. . . कार्टूनिस्ट. . . डिजाईनर. . . मैगजीन/ फीचर संपादक.
 कुल 16 पद के लेल सैकड़ों वैकेंसी अछि. ओना एकरा सभ के लेल 5 साल के अनुभव मांगल गेल अछि मुदा अगर अहां मे जोश. . . उत्साह. . . किछ करय के जज्बा अछि त कोनो दिक्कत नहि. मुदा एक बात ध्यान राखब 21 अप्रैल तक अहांक आवेदन अखबार के पास पहुंचि जएबाक चाही. अहां अपन फोटो लागल बॉयोडाटा/ रिज्यूमे एहि पर भेज सकय छी :
दैनिक भास्कर के पटना आओर रांची सं आबय के खबर सं बिहार आओर झारखंडक मीडिया इंडस्ट्री मे हलचल मचि गेल अछि. पटना. . . रांची के पहिने सं जमल-जमाएल अखबार मे बेचैनी अछि. हिन्दुस्तान. . . प्रभात खबर. . . दैनिक जागरण के लागि रहल अछि कि ओकर पत्रकार सभ दैनिक भास्कर मे जा सकैत अछि आओर एक-दोसरा के पत्रकार के तोड़य के सिलसिला चलि सकैत अछि. भीतरका खबर अछि जे एहि सभ पहिनहि सं तैयार रहय लेल प्रभात खबर किछ पत्रकार के राखय जा रहल अछि. जे पत्रकार तत्काल राखल जाएत ओहि मे प्रशिक्षु, उप संपादक, आओर मुख्य उप संपादक शामिल अछि. त देर नहि करु . अगर प्रभात खबर सं पत्रकारिता करय के इच्छुक छी तं अहां ओहि ठाम सम्पर्क करबाक कोशिश करु. हम एहिठाम अहांक सुविधा लेल प्रभात खबर के मुख्य संपादकजीक ईमेल एहि ठाम द रहल छी. ओना एहि बारे मे अखन कोनो विज्ञापन नहि निकलल अछि. मुदा भीतरे -भीतरे राखय के तैयारी चलि रहल अछि. एहि लेल बिहार झारखंड मे रहय वाला पत्रकार भाई सभ के सीधा एकर हेड ऑफिस सं सम्पर्क करनाय नीक रहत.
 हेलो मिथिला पर तीन मास पहिने चर्चा कएने छलहुं जे बिहार मे 25टा मॉटल डिग्री कॉलेज खोलल जाएत. ई कॉलेज ओहन पिछड़ल इलाका मे खोलल जाएत जेहिठाम कॉलेज मे दाखिलाक दर राष्ट्रीय दर 12. 4 प्रतिशत सं कम अछि. मुदा ओतेक दिन बितलाक बादहुं एहि मामले मे कोनो खास प्रगति नहि भेल अछि. एहि पर आबय वाला खर्चक एक तिहाई हिस्सा केंद्र सरकार देत. आब जखन केंद्रीय मानव संसाधन राज्यमंत्री डी पुरंदेश्वरी पटना मे आबि एहि पर तेजी सं काज करय लेल कहलीह तखन फेर ई चर्चा जोर पकड़ल अछि. ओना मॉडल डिग्री कॉलेज के लेल जेहि जगह के चयन कएल गेल अछि ओहि मे बेसि मिथिलाक इलाका अछि. यानी कहि सकय छी जे शिक्षा. . . कॉलेज मे दाखिला के मामला मे अपन मिथिला काफी पिछड़ल अछि. 25 टा डिग्री कॉलेज मे सं जे मिथिला मे खुलत ओहि मे दरभंगा, मधुबनी, समस्तीपुर, बेगूसराय, सहरसा, सुपौल, पूर्णिया, अररिया, मधेपुरा, खगड़िया, कटिहार, सीतामढ़ी, शिवहर, पूर्वी चंपारण, पश्चिमी चंपारण आओऱ किशनगंज शामिल अछि.
 नहि देखल ई स्वप्न मे ,
देखलहुं गिरीश पार्कक एक कात मे ,
हुनक श्वेत प्रतिमा जेना हो ,
तरु सभ सं एकदम बारल,
कोनो व्यथा सं झमारल,
समय छल शीतकालक भोर।
 पहिने विश्वास नहि भेल नजरि पर ,
देखलहुं निहारि क' प्रतिमा पर ,
हुनक नेत्र सं खसयबला छल नोर एक ठोप ,
कोढ धरकय लागल छल जेना चलल हो तोप,
भेल छल ई हुनक नोर नहि , भ' सकैछ शीतक बूंद,
तखने टप सं खसल महि पर नोरक एक बूंद,
विश्वास भेल, देखलियनि हुनक कांपति ठोर।
 हम कहलियनि-की मामिला छैक ?
 अहांक नेत्र सजल , किएक ?
 की , अहांक यशोगान मे कतहु कोताही ?
 ढेर उपलब्धि सभ अछि, आब कत्ते चाही ?
 कहू , मिथिला- मैथिलीक स्वर अछि दबल ?
 वा एकर विरोधी तत्व भेल अछि सबल ?
 थिर होऊ, नहि छोड़ब कोनो कसरि कोर।
 मिथिला- मैथिलीक स्वर अछि प्रबल,
की कहै छियह सुनह कलबल ,
आम मैथिल जाबे बुझत नहि मैथिलीक मोल,
ताबे की हेतह पीटने ढोल ?
 ई भेलह जे जरि ठूंठ आ फुनगी हरियर ,
मुरही कम आ घुघनी झलगर,
खाली हमर गुण गएने किछु हेतह थोड़ ?
 एतबे कहि ओ पुनः भए गेलाह पाथरक प्रतिमा ,
धोआ गेल छल हमर मोनक कालिमा ,
सूर्यक तीक्ष्ण रौद लागल, लेलहुं आंखि मुनि ,
किरण फाडि देने छल शीतक प्रभावे लागल धुनि,
पेट मे कुदकय लागल छल नमहर बिलाइ ,
इच्छा भेल होटल मे किछु डटि कए खाइ ,
गेलहुं खाय , दए दाम माछ-भातक संग फ्री झोर।
 आ कि शीघ्र अंतर्मन देलक एक प्रश्न पर जोर ,
कोना सुखायत विद्यापतिक आंखि केर नोर ? :-रूपेश कुमार झा 'त्योंथ'-:
अहांक मिथिला. . . मधुबनी पेंटिंग दुनिया भर छाएल जा रहल अछि. एकर चर्चा चारुकात भs रहल अछि. लोक मिथिला. . . मधुबनी पेंटिंग के बारे मे बेसि सं बेसि जानय चाहय छथिन्ह. . . अध्ययन करय चाहय छथिन्ह. एहि क्रम मे देशक अग्रणी प्रबंधन संस्थान इंडियन इंस्टीच्यूट ऑफ मैनेजमेंट. . . आईआईएम, अहमदाबादक किछ छात्र लोकनिक आई-काल्हि मधुबनी आएल छथिन्ह. छात्र सभ मधुबनी के आसपास लहेरियागंज. . . रांटी. . . जितवारपुर मे जा अपन काज शुरू कs देलखिन्ह. अध्ययन लेल अहमदाबाद सं 6टा छात्र आएल छथिन्ह. एहि छात्र मे एकटा बिहार के छात्र सेहो शामिल छथिन्ह. अपन दस दिनक यात्रा के दौरान ओ मधुबनी पेंटिंग के बारे मे बारिकी सं अध्ययन करथिन्ह. छात्र लोकनि मधुबनी पेंटिंग सं जुड़ल गाम-घर मे जा ई देखथिन्ह कि आखिर एहि पेंटिंग मे एहन कि अछि जे ई दुनिया भर मे लोक के दिल-दिमाग मे अपन जगह बना रहल अछि ? आखिर देवाल. . . घर-आंगना मे बनाएल जाए वाला ई पेंटिंग किएक एतेक लोकप्रिय भs रहल अछि ? आईआईएम के विद्यार्थी इहो देखथिन्ह जे एहि काज मे लोकक आर्थिक-सामाजिक स्थिति केहन छनि ? समाज मे हुनकर कि स्थिति छनि ? नीके अछि. . . अध्ययन के बाद हिनकर वास्तविक स्थिति दुनिया के सामने आएत. . जेहि के बाद सरकार सेहो हिनका सभ के मदद करय लेल आएत. किएक त अखन धरि जे मदद. . . सहयोग मिलबाक चाही से नहि मिलि रहल अछि.
 कोसी बाढ़ि सं प्रभावित लोक के मकान बनाबए लेल परिवार के हिसाब सं 55 हजार रुपया मिलत. एकर घोषणा मुख्यमंत्री नीतीश कुमार जी सुपौल जिला के वीरपुर मे कएलखिन्ह. कोसी मे आएल बाढ़ि सं लाखों लोक प्रभावित भेल छलाह. ओहि समय पुनर्वास के लेल केंद्र सरकार के तरफ सं हर संभव मदद के भरोस खुद प्रधानमंत्री देने छलखिन्ह. मुदा मुख्यमंत्री जीक कहनाय छनि जे केंद्र सं एको पाइ के मदद नहि मिलल. ई हाल तखन अछि जखन कि प्रधानमंत्री एकरा राष्ट्रीय आपदा घोषित कएने छलखिन्ह. मुख्यमंत्री केंद्र पर पक्षपात करय के आरोप सेहो लगएलखिन्ह. नीतीशजी वीरपुर 750 करोड़ रुपयाक सिंचाई योजना. . . पूर्वी कोसी नहर प्रणाली विस्तार आओऱ जीर्णोद्धार योजना के शुरु करय आएल छलखिन्ह. एहि सभ योजना के दू साल के भीतर पूरा करि लेल जाएत. काज पूरा भS गेलाह के बाद इलाका के करीब 6 लाख हेक्टेयर जमीन पर सिंचाई के सुविधा मिलि सकत. . . आओर सभसं पैघ गप ई जे लोक के बाढ़ि सं निजात सेहो मिलत. 